વડાપ્રધાન નરેન્દ્ર મોદી સોશિયલ મીડિયા પર ખૂબ સક્રિય છે અને હવે ધીરે-ધીરે કોંગ્રેસને પણ સોશિયલ મીડિયાની શક્તિનો અંદાજ આવી ગયો છે. સોશિયલ મીડિયાની તાકાત અને પહોંચ દિવસે ને દિવસે વધતી જાય છે, જેને ધ્યાનમાં રાખતાં કોંગ્રેસ ઉપાધ્યક્ષ રાહુલ ગાંધીએ પણ સોશિયલ મીડિયા પર સક્રિયતા વધારી દીધી છે. એક રિપોર્ટ અનુસાર, રાહુલ ગાંધીએ છેલ્લા કેટલાક સમયમાં પીએમ મોદીથી વધુ ટ્વીટ કર્યાં છે. પીએમ મોદી ઉપરાંત દિલ્હીના મુખ્યમંત્રી અરવિંદ કેજરીવાલ પણ સોશિયલ મીડિયા પર ખૂબ સક્રિય છે અને રાહુલ ગાંધીએ તેમને પણ માત આપી છે. રિટ્વીટના મામલે પણ રાહુલ ગાંધી આગળ છે, તેમના ટ્વીટ આશરે 2784 વાર રિટ્વીટ થયા છે, પીએમ મોદીના ટ્વીટ 2506 વાર રિટ્વીટ થયા છે અને અરવિંદ કેજરીવાલના ટ્વીટ 1722 વાર રિટ્વીટ થયા છે. ઓક્ટોબરમાં રાહુલ ગાંધીનું એક ટ્વીટ આશરે ચાર હજારથી પણ વધુ વાર રિટ્વીટ કરવામાં આવ્યું હતું.